Inger Støjberg (V), 2010-04-06:
Det beslutningsforslag, som vi skal drøfte nu, udspringer af de anbefalinger, som Arbejdsmarkedskommissionen kom med i august måned sidste år.
Arbejdsmarkedskommissionens rapport er omfattende og fagligt velfunderet, ingen tvivl om det.
Vi står imidlertid i en anden situation, end da kommissionen blev nedsat i 2007.
Danmark og resten af verden er blevet ramt af et meget kraftigt økonomisk tilbageslag.
Det vigtigste for regeringen er derfor også lige nu at manøvrere Danmark så nænsomt igennem den internationale finanskrise som overhovedet muligt.
Regeringen har derfor ingen aktuelle planer om at gennemføre så markante ændringer af dagpengesystemet, som Arbejdsmarkedskommissionen anbefaler, og som Liberal Alliance nu foreslår.
Regeringen har gennemført en række reformer, der på sigt giver mere arbejdskraft, senest skattereformen, som er trådt i kraft ved årsskiftet.
Men lige nu og her handler det altså først og fremmest om at få Danmark så skånsomt igennem krisen som muligt.
Regeringen har iværksat en lang række initiativer, der skal imødegå de udfordringer, som vi står over for nu.
Som eksempler kan nævnes bankpakke I, bankpakke II, hjælpepakker til erhvervslivet, renoveringspulje, frigivelse af SP-midler og skattereformen.
Senest har vi med finansloven iværksat yderligere offentlige investeringer på 5 mia. kr. i de kommende år.
Regeringen planlægger samlet set den største vækst i offentlige investeringer siden 1960'erne med en vækst i investeringer på 30 pct. over 2 år.
Det er investeringer, som sætter gang i beskæftigelsen.
Regeringen har samtidig sat en række initiativer i søen, som styrker indsatsen over for de mennesker, der rammes af ledighed eller er varslet fyret, samt dem, der risikerer at blive afskediget.
Vi har bl.a. indført mere fleksible regler for tilrettelæggelse af arbejdsfordeling, udvidet adgangen til varslingspuljen og brug af uddannelse i opsigelsesperioden samt sikret fyringsvarslede mulighed for at få lavet en plan for, hvordan de hurtigst muligt kommer tilbage i et nyt job.
Regeringen har desuden sammen med Socialdemokraterne, Dansk Folkeparti og Det Radikale Venstre indgået en aftale om at få flere unge i uddannelse og job.
Med aftalen tages der hånd om de unge, der har svært ved at komme i gang med en uddannelse, falder fra en uddannelse, mister deres job eller har svært ved at finde en praktikplads eller et job.
Målet er, at så mange unge som muligt skal i gang med uddannelse eller i job.
Lige nu arbejder regeringen meget på et udspil, der skal modvirke den stigende langtidsledighed.
Som det fremgår af regeringens arbejdsprogram, vil vi bl.a. indføre en mere intensiveret kontakt med langtidsledige og oprette særlige forløb for personer, der har behov for et løft i deres læse-, skrive- eller regnefærdigheder.
Jeg vil lægge flere gode initiativer oveni, når jeg præsenterer et samlet udspil i april måned.
Jeg har netop afsluttet en tur rundt i landet, hvor jeg har samlet inspiration og ideer til bekæmpelse af langtidsledighed hos de personer, der for alvor ved, hvor skoen trykker.
Ligeledes har jeg løbende en dialog med arbejdsmarkedets parter.
Regeringen har stor opmærksomhed på de udfordringer, som det danske samfund står over for, både her og nu og på længere sigt.
Det tror jeg også at Liberal Alliance har, men jeg må bare konstatere, at vi ikke er enige om, hvordan vi løser de udfordringer, som vi står over for.
Regeringen kan således ikke støtte beslutningsforslaget.